Participació en els òrgans de l'Oficina de Suport a la Iniciativa Cultural
Fons de promoció i foment de la creació artística i cultural
Renovació dels membres del Plenari
Llei de l'Entitat Autònoma de Difusió Cultural
Habilitació per a desplegar la Llei
Constitució del Consell Nacional de la Cultura i de les Arts
S'ha de vetllar perquè la composició del Plenari reculli la pluralitat de les disciplines artístiques i tingui presents criteris generacionals, territorials i d'igualtat de gènere.
La Presidència de la Generalitat ha d'elaborar la proposta de llista de membres del Consell.
Els representants dels sectors culturals han de fer arribar propostes perquè puguin ésser preses en consideració.
La Presidència de la Generalitat, en el termini de deu dies a comptar del cessament dels membres del Consell per qualsevol de les causes que estableix l'article 11, ha d'elevar la proposta de llista al Parlament, que l'ha d'acceptar o rebutjar íntegrament, per majoria absoluta en primera votació o per majoria simple en segona votació.
El mandat dels membres és de cinc anys, i poden ésser reelegits per un nou mandat de cinc anys més com a màxim.
El Plenari nomena, a proposta de la presidència del Consell, el secretari o la secretària, d'entre els membres del Consell.
Els membres del Consell, en l'exercici de les funcions que els corresponen, actuen amb plena independència.
El funcionament del Plenari es regeix per les normes següents:
a) El Plenari el convoca la presidència, a iniciativa pròpia o si ho sol·liciten tres membres com a mínim.
b) El Plenari es reuneix amb caràcter ordinari sis vegades l'any com a mínim, i amb caràcter extraordinari, tantes vegades com sigui necessari.
c) Per a la constitució vàlida del Plenari és necessària la presència de quatre dels seus membres, com a mínim, inclosa la presidència i la secretaria o qui les substitueixi legalment.
d) Les decisions es prenen per majoria dels membres presents a les reunions, llevat dels casos que es determinin per reglament.
e) El Plenari pot crear comissions de treball sobre temes concrets, integrades per tres membres com a mínim.
En les comissions poden participar altres persones expertes en els temes que s'hi tractin.
La direcció del Consell Nacional de la Cultura i de les Arts, nomenada pel Govern a proposta del departament competent en matèria de cultura, amb la conformitat prèvia de la presidència del Consell, és la responsable màxima de la gestió ordinària del Consell i té les funcions següents:
a) Dirigir, coordinar i supervisar tots els serveis del Consell.
b) Exercir la direcció del personal.
c) Executar les directrius i les polítiques decidides pel Consell.
d) Representar el Consell quan aquesta funció li sigui delegada per la presidència.
e) Vetllar pel bon funcionament de les activitats del Consell i assistir la presidència en les seves funcions.
f) Assistir, amb dret a veu però sense vot, a les sessions del Plenari i informar-lo sobre qüestions relatives al funcionament del Consell.
g) Coordinar l'elaboració dels documents que hagi d'examinar o aprovar el Plenari, especialment el pla d'actuació i el pressupost.
h) Ésser el màxim responsable de la tresoreria del Consell, sota la supervisió de la presidència i sens perjudici de les funcions que pugui delegar.
La direcció del Consell Nacional de la Cultura i de les Arts està subjecta a les incompatibilitats de l'article 9.3 i al règim d'incompatibilitats dels alts càrrecs al servei de la Generalitat en tot allò que no s'oposi al que estableix el dit article 9.3.